โพสต์ฯหวังปีนี้กำไรสุทธิโตขึ้นรายได้ดีภาษีลด
โพสต์ พับลิชชิง คาดกำไรปีนี้ดีกว่าปีก่อน รายได้สูงขึ้น M2F โฆษณาทะลุเป้า หวังว่าจะเห็นกำไรในการแจกปีที่ 2
26 เม.ย. 2555

โพสต์ พับลิชชิง คาดกำไรปีนี้ดีกว่าปีก่อน รายได้สูงขึ้น M2F โฆษณาทะลุเป้า หวังว่าจะเห็นกำไรในการแจกปีที่ 2
ที่ประชุมผู้ถือหุ้นสามัญประจำปี 2555 ของบริษัท โพสต์ พับลิชชิง (POST) มีมติให้บริษัทจ่ายเงินปันผลทั้งสิ้น 50 ล้านบาท หรือหุ้นละ 0.10 บาท คิดเป็นสัดส่วน 99% ของกำไรสุทธิ นับว่าให้ผลตอบแทนแก่ผู้ถือหุ้นสูงกว่านโยบายจ่ายเงินปันผลที่ 60% ของกำไรสุทธิ และที่ประชุมยังมีมติอนุมัติให้กรรมการ 5 คน ที่ต้องออกตามวาระกลับเข้าเป็นกรรมการใหม่
นายศุภกรณ์ เวชชาชีวะ ประธานเจ้าหน้าที่ฝ่ายปฏิบัติการ POST เปิดเผยว่า บริษัทหวังว่ากำไรสุทธิปีนี้จะมากกว่าปีก่อน เนื่องจากผลการดำเนินงานดีขึ้น เมื่อรายได้ทั่วไปกลับมาเร็วกว่าที่คาด หลังจากน้ำท่วมหนังสือพิมพ์แจกฟรี M2F ก็ได้รับการตอบรับดี ทำให้ยอดโฆษณาเพิ่มขึ้นทุกเดือน นอกจากนั้นปีนี้บริษัทจ่ายภาษีที่ลดลงด้วย
หนังสือพิมพ์แจกฟรี M2F ยอดพิมพ์ 4 แสนฉบับต่อวัน ที่เริ่มแจกฟรีตั้งแต่เดือน ต.ค. 2554 นับว่าสูงสุดในหนังสือพิมพ์กรุงเทพมหานคร ได้รับการตอบรับที่ดี แม้ว่าค่าพิมพ์และค่ากระดาษจะสูงเป็นภาระต้นทุนให้บริษัท แต่ภายในสัปดาห์นี้จะมีการประกาศผลการตรวจสอบโดยวิธีสากลจากบริษัทต่างประเทศว่าเป็นยอดพิมพ์จริง คาดว่าจะสร้างความเชื่อมั่นจากผู้โฆษณาเพิ่มขึ้น และทำให้ยอดโฆษณาหนังสือพิมพ์ขยายเท่าตัวใน 4-5 ปีข้างหน้า
ม.ร.ว.ปรีดิยาธร เทวกุล ประธานกรรมการ POST กล่าวว่า บริษัทมุ่งหวังหนังสือพิมพ์ M2F ทำกำไรในปีที่ 2 ที่แจก จากปีแรกที่ยังแบกผลขาดทุนไว้ โดยขณะนี้ยอดโฆษณามากกว่าที่เคยตั้งเป้าหมายไว้ 
นายศิริวัฒน์ วรเวทวุฒิคุณ นักลงทุนเสนอแนะว่า ปีนี้หากกำไรกลับมาปกตินักลงทุนคาดหวังเงินปันผลระหว่างกาล งวดครึ่งแรกของปีนี้ที่ 30% ของกำไรสุทธิดังเช่นที่เคยจ่ายเมื่อปี 2553